PATVIRTINTA

Molėtų rajono savivaldybės tarybos

2019 m. birželio d. sprendimu Nr.

**MOLĖTŲ RAJONO SAVIVALDYBĖS APLEISTO AR NEPRIŽIŪRIMO NEKILNOJAMOJO TURTO NUSTATYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Molėtų rajono savivaldybės apleisto ar neprižiūrimo nekilnojamojo turto nustatymo tvarkos aprašas (toliau –Aprašas) reglamentuoja nekilnojamojo turto, kuris yra apleistas ar neprižiūrimas, nustatymą, jo sąrašo sudarymo ir keitimo procedūras. Aprašas parengtas vadovaujantis Lietuvos Respublikos nekilnojamojo turto mokesčio įstatymu, Lietuvos Respublikos statybos įstatymu ir kitais teisės aktais. Apraše vartojamos sąvokos atitinka Lietuvos Respublikos nekilnojamojo turto mokesčio įstatyme, Lietuvos Respublikos statybos įstatyme ir kituose teisės aktuose apibrėžtas sąvokas.

2. Apleistas ar neprižiūrimas nekilnojamasis turtas – nekilnojamasis turtas, kurio būklė kelia pavojų jame ar arti jo gyvenančių, dirbančių ar kitais tikslais būnančių žmonių sveikatai, gyvybei ar aplinkai ar kuris per viešojo administravimo subjekto, vykdančio statinių naudojimo priežiūrą, nustatytą terminą nebuvo suremontuotas, rekonstruotas ar nugriautas, ir kuris yra įtrauktas į apleisto ar neprižiūrimo nekilnojamojo turto sąrašą.

3. Į Apleisto ar neprižiūrimo nekilnojamojo turto sąrašą, atsižvelgiant į Nekilnojamojo turto mokesčio įstatymo 6 straipsnį, neįtraukiami fiziniams asmenims priklausantys gyvenamosios, sodų, garažų, fermų, šiltnamių, ūkio, pagalbinio ūkio, mokslo, religinės, poilsio paskirties statiniai ir patalpos ir fiziniams asmenims priklausantys žuvininkystės ir inžineriniai statiniai.

4. Apleisto ar neprižiūrimo nekilnojamojo turto sąrašą (toliau – Sąrašas) tvirtina Molėtų rajono savivaldybės (toliau – Savivaldybė) taryba.

5. Nekilnojamasis turtas, įrašytas į apleisto ar neprižiūrimo nekilnojamojo turto sąrašą apmokestinamas tarybos nustatytu nekilnojamojo turto mokestinės vertės nekilnojamojo turto mokesčio tarifu.

**II SKYRIUS**

**APLEISTO AR NEPRIŽIŪRIMO NEKILNOJAMOJO TURTO NUSTATYMAS IR SĄRAŠO SUDARYMAS**

6. Į Savivaldybės tarybos sprendimu tvirtinamą Sąrašą gali būti įrašytas fizinių ir juridinių asmenų apleistas ar neprižiūrimas nekilnojamasis turtas, kurio būklė kelia pavojų jame ar arti jo gyvenančių, dirbančių ar kitais tikslais būnančių žmonių sveikatai, gyvybei ar aplinkai pagal šiuos kriterijus:

6.1. statiniai ir juose esančios patalpos yra apleisti, neprižiūrimi, netvarkomi (statiniai ir patalpos apgriuvę, apdegę ar kitaip fiziškai pažeisti, pažeista, nesandari pastato stogo danga, pažeistas, ištrupėjęs pastato fasado tinkas, plytos ar kitos sienų apdailos medžiagos, pažeistos pastato konstrukcijos, atviri langai, nerakinamos durys ar kitos angos, leidžiančios netrukdomai patekti į neprižiūrimą pastatą.

6.2. statiniai neatitinka normatyviniuose statybos techniniuose dokumentuose ar normatyviniuose statinio saugos dokumentuose nustatytų statinio naudojimo ir priežiūros reikalavimų, kad būtų išlaikytos statinio (jo dalių, inžinerinių sistemų) savybės, atitinkančios esminius statinio reikalavimus pagal Lietuvos Respublikos statybos įstatymo 4 straipsnį;

7. Savivaldybės administracijos seniūnijų seniūnai (toliau – Seniūnijos) pagal 6 punkte nustatytus kriterijus vizualiai įvertina nekilnojamojo turto būklę ir identifikuoja statinius bei patalpas iki kiekvienų metų gegužės 1 d., sudaro jų preliminarius sąrašus.

8. Seniūnijos, sudarydamos sąrašus, pateikia turimus duomenis apie statinį ir jo savininką (jei savininkas žinomas). Svarbiausia informacija, kuri turi būti pateikiama preliminariame sąraše: adresas, savininkas (jei žinomas), savininko deklaruota (ar faktinė) gyvenamoji vieta, statinio techninė būklė (nenaudojamas, avarinis, netvarkomas, sugriuvęs ir pan.), pridedama vaizdinė medžiaga (nuotraukos, žemėlapis ir pan.).

9. Preliminarius apleisto ar neprižiūrimo nekilnojamojo turto sąrašus Seniūnijos siunčia statybos ir žemės ūkio skyriaus specialistei el. adresu: [lilija.kriviciene@moletai.lt](mailto:lilija.kriviciene@moletai.lt).

10. Statybos ir žemės ūkio skyrius sudaro vieną bendrą apleisto ar neprižiūrimo nekilnojamojo turto sąrašą pagal Aprašo 1 priedą, papildydamas preliminarų sąrašą papildomais duomenimis: objekto pavadinimas ir paskirtis, Nekilnojamojo turto registro numeris, unikalus satatinio numeris, pastato savininkas (jei nebuvo žinomas) iki birželio 1 d.

11. Statybos ir žemės ūkio skyrius apleistų ar neprižiūrimų pastatų savininkams: deklaruojantiems gyvenamąją vietą Molėtų rajone fiziniams asmenims ir juridiniams asmenims į jų buveines išsiunčia registruotus laiškus, informuodamas apie jų valdomų objektų įrašymą į Sąrašą ir prašydamas per 20 kalendorinių dienų nuo pranešimo apie jų valdomo objekto įrašymo į sąrašą išsiuntimo dienos pateikti Savivaldybei duomenis, įrodančius, kad nekilnojamasis turtas neatitinka šio aprašo 6 punkte išvardintų kriterijų arba kad neatitikimas yra sąlygojamas šių aplinkybių:

11.1. kai kompetentingos institucijos sprendimu yra nustatytas apribojimas disponuoti sąraše nurodytu nekilnojamuoju turtu (išskyrus šio turto areštą, uždėtą jo savininkui dėl neteisėtos veiklos, ir šio turto įkeitimą/hipoteką) bei tais atvejais, kai turtu negalima naudotis ar jį valdyti dėl teisėsaugos institucijų (ar kitų kompetentingų institucijų) atliekamo tyrimo ar sprendimo byloje, susijusioje su šiuo nekilnojamuoju turtu, įsiteisėjimo;

11.2. kai dėl trečiųjų asmenų neteisėtų veiksmų nekilnojamasis turtas buvo suniokotas ir šis faktas konstatuotas kompetentingos institucijos išvadose, ir nuo įvykio praėjo mažiau nei šeši mėnesiai;

11.3. kai nekilnojamojo turto savininkas ar valdytojas kreipėsi į kompetentingas institucijas dėl statybą leidžiančių dokumentų išdavimo nekilnojamajam turtui statyti, rekonstruoti, atnaujinti (modernizuoti), remontuoti, griauti, specialiųjų architektūros reikalavimų, specialiųjų saugomos teritorijos tvarkymo ir apsaugos reikalavimų išdavimo arba teritorijų, kuriose yra nekilnojamasis turtas, planavimo ar projektavimo inicijavimo ir sąlygų šiems dokumentams rengti nustatymo ir nebuvo baigtas minėtų dokumentų derinimo procesas arba po atitinkamo sprendimo (išduoto statybą leidžiančio dokumento, specialiųjų architektūros reikalavimų, priimto Savivaldybės administracijos direktoriaus įsakymo dėl teritorijos planavimo ar žemės sklypų formavimo pertvarkymo organizavimo) priėmimo praėjo mažiau kaip šeši mėnesiai;

11.4. kai turtas buvo įsigytas ne anksčiau kaip prieš šešis mėnesius iki šio objekto įtraukimo į sąrašą dienos;

11.5. kai įrašyto į sąrašą turto savininkas ėmėsi turto tvarkymo veiksmų ir turto būklės pagerinimas užfiksuotas atitinkamais dokumentais;

11.6. kai susidaro kitos objektyvios aplinkybės.

12. Molėtų rajono savivaldybės preliminarus Apleisto ar neprižiūrimo nekilnojamojo turto sąrašas (Aprašo 1 priedas) su gautais iš statinių savininkų dokumentais, pagrindžiančiais su nekilnojamuoju turtu susijusias aplinkybes (pagal Aprašo 11 punktą), pateikiamas Administracijos direktoriaus įsakymu sudarytai komisijai (toliau – Komisija) iki liepos 1 d.

13. Komisija įvertina kiekvieną apleistą ar neprižiūrimą pastatą, peržiūri ir patikrina pateiktus duomenis, vizualią medžiagą, jei reikia, apžiūri statinio būklę vietoje, peržiūri pateiktus nekilnojamojo turto savininko pateiktus dokumentus, tikslina duomenis ir sudaro galutinį apleisto ar neprižiūrėto nekilnojamojo turto sąrašą. Komisijos narių sprendimai priimami bendru sutarimu, o nesutarus – balsuojant, komisijos narių balsų dauguma.

14. Komisija ne vėliau kaip iki kiekvienų metų rugsėjo 1 d. pateikia Sąrašą Savivaldybės Finansų skyriui (toliau – Finansų skyrius).

15. Finansų skyrius ne vėliau kaip iki spalio 1 d. parengia Savivaldybės tarybos sprendimo projektą dėl Sąrašo tvirtinimo ir teikia tvirtinti Savivaldybės tarybai.

16. Finansų skyrius ne vėliau kaip per 10 darbo dienų nuo Sąrašo patvirtinimo pateikia Savivaldybės tarybos sprendimo kopiją Valstybinei mokesčių inspekcijai prie Lietuvos Respublikos finansų ministerijos.

**III SKYRIUS**

**SĄRAŠO KEITIMAS IR TIKSLINIMAS**

17. Po Sąrašo patvirtinimo, Molėtų rajono savivaldybės administracijai gavus savininkų ar valdytojų prašymus dėl apleisto ar neprižiūrimo nekilnojamojo turto išbraukimo iš Sąrašo, Statybos ir žemės ūkio skyrius išnagrinėja turto savininko ar valdytojo prašyme išdėstytus motyvus, išsiaiškina, kokių imtasi veiksmų nekilnojamojo turto būklei pagerinti ir, įvertinęs pateiktą informaciją, per 5 darbo dienas nuo turto savininko ar valdytojo prašymo gavimo dienos, ar išaiškėjus kitoms objektyvioms aplinkybėms, pateikia Komisijai pasiūlymus dėl sąrašo patikslinimo.

18. Jei turtas prarandamas (nugriaunamas, sudega ar kitaip fiziškai prarandamas) savininkas pateikia atitinkamų institucijų (Valstybinės teritorijų planavimo ir statybos inspekcijos, Priešgaisrinės apsaugos ir gelbėjimo departamento) pažymą apie turto išnykimą arba, jeigu tokių dokumentų nėra, nekilnojamojo turto išrašą , kad toks turtas išregistruotas iš VĮ Registro centro.

19. Sąrašas gali būti keičiamas, kai nekilnojamas turtas parduodamas, perduodamas ar kitokiu būdu perleidžiamas ir keičiasi pastato savininkas, kai turtas suremontuojamas, atstatomas ar sunaikinamas arba dėl kitų priežasčių išregistruojamas iš VĮ Registrų centras.

20. Komisija sprendžia, ar nekilnojamasis turtas gali būti išbrauktas iš Sąrašo. Jei Statybos ir žemės ūkio skyrius motyvuotai siūlo netenkinti turto savininko ar valdytojo pateikto prašymo ir Komisija tam pritaria, jį apie tai informuoja Lietuvos Respublikos viešojo administravimo įstatymo nustatyta tvarka.

21. Finansų skyrius per 10 darbo dienų nuo Komisijos pateikto pakoreguoto Sąrašo dienos, parengia Savivaldybės tarybos sprendimo projektą dėl Sąrašo pakeitimo ir teikia jį svarstyti Savivaldybės tarybai.

22. Finansų skyrius per 5 darbo dienas registruotu laišku nuo Aprašo 21 punkte nurodyto Savivaldybės tarybos sprendimo įsigaliojimo dienos:

22.1. praneša nekilnojamojo turto, išbraukto iš Sąrašo, savininkui ar valdytojui apie jo valdomo nekilnojamojo turto išbraukimą iš Sąrašo;

22.2. pateikia Savivaldybės tarybos sprendimo kopiją Valstybinei mokesčių inspekcijai prie Lietuvos Respublikos finansų ministerijos.

**IV SKYRIUS**

**BAIGIAMOSIOS NUOSTATOS**

23. Aprašas gali būti keičiamas, papildomas ir pripažįstamas netekusiu galios Savivaldybės tarybos sprendimu.

24. Ginčai, susiję su Sąrašo sudarymu, keitimu ar naikinimu, sprendžiami Lietuvos Respublikos teisės aktų nustatyta tvarka.

25. Apleisto ar neprižiūrimo nekilnojamojo turto Sąrašas 2020 metų mokestiniam laikotarpiui 2019 metais sudaromas ir tvirtinamas tokia tvarka:

25.1. Seniūnijos parengtus preliminarius Apleisto ar neprižiūrimo nekilnojamojo turto sąrašus pateikia statybos ir žemės ūkio skyriaus specialistei iki 2019 m. liepos 1 d.

25.2. Statybos ir žemės ūkio skyriaus specialistė preliminarų Apleisto ar neprižiūrimo nekilnojamojo turto sąrašą (Aprašo priedas) su gautais iš statinių savininkų dokumentais, pagrindžiančiais su nekilnojamuoju turtu susijusias aplinkybes (pagal Aprašo 11 punktą), parengia ir pateikia Komisijai, iki 2019 m. spalio 1 d.

25.3. Komisija peržiūri apleisto ar neprižiūrimo nekilnojamojo turto Sąrašą ir galutinį sprendimą pateikia iki 2019 m. lapkričio 1 d.

25.4. Finansų skyrius parengia savivaldybės tarybos sprendimo projektą dėl Sąrašo tvirtinimo ir pateikia savivaldybės tarybai tvirtinti iki 2019 m. gruodžio 1 d.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Molėtų rajono savivaldybės apleisto ar neprižiūrimo nekilnojamojo turto nustatymo tvarkos aprašo

priedas

(Molėtų rajono savivaldybės teritorijoje esančio apleisto ar neprižiūrimo nekilnojamojo turto sąrašo forma)

**MOLĖTŲ RAJONO SAVIVALDYBĖS APLEISTO AR NEPRIŽIŪRIMO NEKILNOJAMOJO TURTO SĄRAŠAS**

|  |  |  |  |  |  |  |
| --- | --- | --- | --- | --- | --- | --- |
| Eil.  Nr. | Objekto pavadinimas, paskirtis | Identifikuojantys duomenys | | Adresas | Savininkas | Techninė statinio būklė, pastabos |
| Registro Nr. | Unikalus Nr. |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |
| 4. |  |  |  |  |  |  |
| 5. |  |  |  |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_